**Република Србија – АП Војводина**

**Предшколска установа „Срећно дете“**

**Број:01-26/3**

**Датум: 30.10.2019.**

**Нови Кнежевац**

**Краља Петра I Карађорђевића 4**

**Тел/факс: 0230/81-665**

**e-mail:** vrticnk@gmail.com

На основу члана 119. став 1. тачка 1) Закона о основма система образовања и васпитања („Сл. гласник РС“, бр. 88/2017, 27/2018-др.закон и 10/2019), члана 27. став 1. тачка 1) и чланова 52.-57. Статута Предшколске установе „Срећно дете“ Нови Кнежевац, Управни одбор Установе на 3. седници одржаној 24.10.2019. године, доноси

**ПРАВИЛНИК О УСЛОВИМА ЗА ПРИЈЕМ, УПИС, БОРАВАК И ИСПИС ДЕЦЕ ИЗ ПРЕДШКОЛСКЕ УСТАНОВЕ „СРЕЋНО ДЕТЕ“**

 **НОВИ КНЕЖЕВАЦ**

**I. ОПШТЕ ОДРЕДБЕ**

**Члан 1.**

Правилником о условима за пријем, упис, боравак и испис деце у Предшколску установу „Срећно дете“ Нови Кнежевац (у даљем тексту: Правилник), утврђују се услови за пријем, упис, боравак, обрачун трошкова боравка, начин поручивања и плаћање ужине, наплата боравла и испис деце у Предшколску установу „Срећно дете“ Нови Кнежевац (у даљем тексту: Установа), у складу са Статутом Установе, Законом о основама система образовања и васпитања (у даљем тексту: Закон) и Законом о предшколском васпитању и образовању.

**Члан 2.**

Свако дете има право на васпитање и образовање, под једнаким условима без обзира на пол, расу, националну, верску и језичку припадност, држављанство, социјално и културно порекло, имовно стање, узраст, физичку и психичку конституцију, сметње у развоју и инвалидидитет или другу личну особину у складу са Законом и Статутом.

**II. УПИС ДЕЦЕ У УСТАНОВУ**

**1. Упис деце у целодневни и полудневни боравак**

**Члан 3.**

У оквиру обављања делатности предшколског васпитања и образовања, сваке радне године, расписује се конкурс за упис деце у Установу.

Упис деце у целодневни боравак у установи врши се у складу са подзаконским актом којим се ближе прописују услови за утврђивање приоритета за упис деце у предшколску установу, по критеријумима који треба да обезбеде првенство лица из осетљивих група, деци запослених родитеља и редовних студената, деци која имају статус трећег и сваког наредног детета у примарној породици, деци чија су браћа и сестре уписани у установу и осталој деци.

Деца се уписују у целодневни и полудневни боравак у Установу до 1. септембра, након спроведеног јавног конкурса.

Конкурс за упис деце у целодневни и полудневни боравак расписује директор Установе до 30. априла текуће године за наредну радну годину.

Пријава на конкурс са потпуном документацијом подноси се установи у року од 20 дана од дана објављивања конкурса.

Резултати конкурса објављују се до 30. јуна текуће године.

Током радне године може да се врши упис деце са листе чекања, ако се створи таква могућност.

**2. Упис деце у припремни предшколски програм и остале групе полудневног боравка**

**Члан 4.**

Упис деце у припремни предшколски програм траје у року предвиђеном Законом.

Приликом уписа деце у полудневни боравак, приоритет имају деца која се уписују у припремни предшколски програм.

Приликом уписа деце у припремни предшколски програм, родитељи су обавезни да благовремено, тј. до истека последњег дана уписа доставе сву потребну документацију прописану овим Правилником (доказ о здравственом прегледу детета –лекарска потврда и фотокопија извода из матичне књиге рођених детета).

Упис деце у остале групе полудневног боравка траје у року предвиђеном Законом, односно до попуне тих група.

**3. Поступак пријема деце, потребна документација, рад конкурсне комисије и бодовање (рангирање) приликом уписа**

**Члан 5.**

Поступак пријема деце и доношење одлуке о пријему деце у установу врши Комисија за пријем деце, која спроводи конкурс.

Комисију за пријем деце именује директор установе и она има председника и два члана: стручног сарадника-психолога и два васпитача.

Комисија за пријем деце врши бодовање и сачињава ранг листу примљене деце на нивоу вртића и истиче је на огласним таблама у сваком објекту установе.

**Члан 6.**

У Установу може да се упише дете на захтев родитеља, односно старатеља у целодневни, односно полудневни боравак. Првенство при упису имају деца из осетљивих група и изузета су из система бодовања приликом уписа, према следећим критеријумима:

1. деца жртве насиља у породици,
2. деца из породица која користе неки облик социјалне заштите и деца без родитељског старања,
3. деца самохраних родитеља,
4. деца из социјално нестимулативних средина,
5. деца са сметњама у психофизичком развоју,
6. деца из породице у којој је дете које је тешко оболело или има сметње у психофизичком развоју,
7. деца тешко оболелих родитеља,
8. деца чији су родитељи ратни војни инвалиди или имају статус расељеног или прогнаног лица,
9. деца предложена од стране центра за социјални рад,
10. деца из средина у којима је услед породичних и других животних околности угрожено здравље, безбедност и развој.

Доказ да дете припада једној од осетљивих група је акт одговарајуће социјалне, здравствене и друге институције.

Приоритет при упису деце која не припадају осетљивој групи:

1. запослена оба родитеља,
2. један родитељ запослен, а други редован студент,
3. оба родитеља редовни студенти,
4. један родитељ запослен,
5. један родитељ редован студент,
6. теће и свако наредно дете у примарној породици,
7. дете чији су сестра или брат већ уписани у установу.

Доказ за тачке 1) до 5):

 - потврда о запослењу и М образац (пријава) као доказ о запослењу,

 - акт надлежног регистра о активном статусу, не старији од шест месеци (предузетници, пољопривредници, слободни уметници.....)

 - потврда (уверење) о редовним студијама.

Доказ за тачку 6):

 - фотокопије из матичне књиге рођених за сву децу.

Приликом пријаве на конкурс родитељ, односно други законски заступник треба да достави:

- доказ о здравственом прегледу детета (лекарска потврда);

- попуњен захтев за упис детета од стране родитеља, односно другог законског заступника,

- очитану чиповану личну карту или фотокопирану личну карту без чипа,

- извод из матичне књиге рођених за дете,

- доказе наведене у ставовима 2., 4., и 5. овог члана.

**Члан 7.**

Конкурска комисија врши бодовање за упис деце у целодневни боравак применом следећих критеријума:

* запослена оба родитеља................................................................................... 60 бодова
* један родитељ запослен, а други редован студент.......................................... 50 бодова
* оба родитеља редовни студенти...................................................................... 45 бодова
* један родитељ запослен................................................................................... 40 бодова
* један родитељ редован студент....................................................................... 30 бодова
* треће и свако наредно дете у примарној породици........................................ 20 бодова
* дете чији су сестра или брат већ уписани у Установу.................................... 10 бодова

У случају да двоје или више деце имају исти број бодова, приоритет при пријему утврђује се применом следећих критеријума, по следећем редоследу:

1. деца запослених у Установи,
2. према већем броју деце у породици,
3. деца чији родитељи редовно измирују трошкове боравка за своју децу која су раније уписана у Установу.

**Члан 8.**

Ако родитељ, односно старатељ детета није задовољан формирањем ранг листе подноси писмени приговор стручној служби најкасније у року од 8 дана од дана објављивања листе.

Стручна служба је дужна да писаним путем одговори најкасније у року од 15 дана од дана пријема приговора.

**III. БОРАВАК ДЕТЕТА У УСТАНОВИ**

**1. Потписивање уговора за полудневни и целодневни боравак**

**Члан 9.**

Родитељ, односно старатељ дужан је да за примљено дете у целодневни или полудневни боравак потпише уговор о међусобним правима, обавезама и одговорностима изнеђу даваоца и корисника услуга за време боравка детета у Установи, најкасније до 31. августа.

Уколико родитељ, односно старатељ не потпише уговор у наведеном року, сматраће се да је одустао од уписа детета у целодневни или полудневни боравак.

**Члан 10.**

Родитељ, односно старатељ је дужан да цену услуге боравка детета у целодневном боравку плати најкасније до истека месеца за претходни месец.

Уколико родитељ, односно старатељ не измири обавезу из става 1. овог члана, уручиће му се писана опомена пред тужбу за неизмирен дуг.

Уколико родитељ, односно старатељ не поступи по опомени из претходног става и дугује цену услуга највише за три (3) месеца, установа ће покренути поступак пред надлежним судом и исписати дете из целодневног боравка и пребацити га на полудневни боравак.

Трошкове опомене и судске трошкове сносиће родитељ, односно старатељ.

**2. Обавезе код пријема и пуштања деце**

**Члан 11.**

Родитељ, односно старатељ дужан је да дете доводи у објекат Установе у периоду од 05:30 часова – 08:00 часова, а да одводи дете у 12:00 часова из полудневног боравка, а из целодневног боравка почев од 14:00 часова, а најкасније до 15:30 часова.

У случају да родитељ, односно старатељ не доведе дете до 08:00 у целодневни боравак Установа нема обавезу да сервира први оброк детету.

По дете долази искључиво пунолетно лице.

**3. Обавезе код правдања одсуствовања детета**

**Члан 12.**

У случају болести детета, родитељ, односно старатељ је дужан да најкасније у року два (2) дана од дано започетог одсуства детета, обавести васпитача да дете неће долазити у Установу и да по излечењу детета достави потврду дечијег диспанзера о болести због које дете није долазило у Установу, те да дете може поново да борави у колективу.

**4. Обавеза пријављивања промене података**

**Члан 13.**

Родитељ, односно старатељ је у обавези да без одлагања, пријави васпитачу сваку промену адресе становања, промену послодавца, број кућног или личног мобилног телефона, телефона код послодавца, као и друге промене у социјално-економском статусу.

Васпитач је у обавези да без одлагања, пријави административној служби сваку промену из претходног става.

Трошкове опомене и судске трошкове сносиће родитељ, односно старатељ.

**Члан 14.**

На остала питања која се тичу боравка детета у Установи, а која нису регулисана овим Правилником сходно ће се примењивати одредбе Закона, Закона о предшколском васпитању и образовању, Статута Установе и осталих правних аката Установе.

**IV. ИСПИСИВАЊЕ ДЕТЕТА**

**Члан 15.**

Родитељ, односно старатељ је дужан да за исписивање детета у току радне године, као и за прелазак из једне васпитне групе у другу, поднесе писани захтев директору Установе.

У случају да дете не похађа Установу, а нису у питању разлози из члана 14. овог Правилника, а родитељ, односно старатељ не поднесе писмени захтев из претходног става, неће се сматрати да родитељ, односно старатељ жели да испише дете.

Од дана, из претходног става, од којег дете не борави у Установи до дана његовог исписивања или поновног доласка у Установу, родитељ односно старатељ плаћа пуну цену услуга за боравак детета.

**Члан 16.**

Исписивање детета из Установе се врши:

1. раскидом уговора на захтев родитеља, односно старатеља;
2. на захтев Установе, уколико се родитељ, односно старатељ не придржава одредаба из члана 12. овог Правилника;
3. по службеној дужности завршетком припремног предшколског програма и пријемом у школу.

Родитељ је дужан да уз писани захтев за испис детета поднесе и доказ (уплатницу) да је према Установи измирио све обавезе и да нема дуговања.

**VI. ПРЕЛАЗНЕ И ЗАВРШНЕ ОДРЕДБЕ**

**Члан 17.**

Овај Правилник ступа на снагу осмог дана од дана доношења и објављује се на огласној табли Установе и њеној званичној интернет страници\_\_\_\_\_\_\_\_\_\_

 ПРЕДСЕДНИК УПРАВНОГ ОДБОРА

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Правилник објављен на огласној табли Установе дана\_\_\_\_\_\_\_\_\_\_\_\_\_\_\_\_2019. године.

# Република Србија – АП Војводина

Предшколска установа “Срећно дете”

Број: 01-29/37-1

Датум: 15.01.2020. године

Нови Кнежевац

Краља Петра 1. Карађорђевића бр. 4

Тел/факс: 0230/81-665

E-mail: vrticnk@gmail.com

**АНЕКС** **ПРАВИЛНИКА О УСЛОВИМА ЗА ПРИЈЕМ, УПИС, БОРАВАК И ИСПИС ДЕЦЕ ИЗ ПРЕДШКОЛСКЕ УСТАНОВЕ „СРЕЋНО ДЕТЕ“**

##  НОВИ КНЕЖЕВАЦ

**Чл. 1.**

1) У члану 11., ст. 1. Правилника о условима за пријем, упис, боравак и испис деце из предшколске установе „Срећно дете“ Нови Кнежевац, дел. бр. 01-26/3 од 30.10.2019. године **реч „15:30 часова“ замењује се речју „16:30 часова“.**

**2)** Остале тачке Правилника о условима за пријем, упис, боравак и испис деце из предшколске установе „Срећно дете“ Нови Кнежевац, дел. бр. 01-26/3 од 30.10.2019. године остају непромењене.

**3)** Анекс уговора примењује се од 15.01.2020. године.

 Председник УО установе

\_\_\_\_\_\_\_\_\_\_\_\_\_\_\_\_\_\_\_\_\_\_\_

 Душица Бањац